กระทรวงการคลัง เตรียมขยายเวลาการจัดเก็บภาษีมูลค่าเพิ่มร้อยละ 7 ไปจนถึงวันที่ 30 กันยายน 2565
นางสมหมาย ศิริอุดมเศรษฐ ที่ปรึกษาด้านยุทธศาสตร์การจัดเก็บภาษีกรมสรรพากรและโฆษกกรมสรรพากร กระทรวงการคลัง ชี้แจงถึงกรณีการเก็บภาษีมูลค่าเพิ่ม หรือ VAT อยู่ในอัตราที่ร้อยละ 7 ว่า รายได้หลักของรัฐบาลกว่าร้อยละ 80 ที่นำมาบริหารประเทศมาจากการจัดเก็บภาษีของกรมสรรพากร ทั้งนี้ประเทศไทยเริ่มระบบจัดเก็บภาษีมูลค่าเพิ่มตั้งแต่ปี 2535 ในอัตราร้อยละ 10 แต่เพื่อให้สอดคล้องกับสภาวเศรษฐกิจประเทศรัฐบาลจึงปรับลดอัตรามูลค่าเพิ่มเหลือร้อยละ 7 ล่าสุดวันที่ 25 สิงหาคม 2563 ได้มีการขยายระยะเวลาเรียกเก็บภาษีจากร้อยละ 7 จนถึงวันที่ 30 กันยายน 2564 กรมสรรพากร ซึ่งเป็นหน่วยปฏิบัติ ยังไม่ได้รับนโยบายในการจัดเก็บภาษีมูลค่าเพิ่ม เพิ่มขึ้นที่ร้อยละ 10 จึงยืนยันว่ายังจัดเก็บที่ร้อยละ 7 จนถึงปัจจุบัน เร็วๆ นี้กระทรวงการคลัง จะเสนอต่อที่ประชุมคณะรัฐมนตรี เพื่อขอขยายการจัดเก็บภาษีมูลค่าเพิ่มที่ร้อยละ 7 ต่อไปจนถึงวันที่ 30 กันยายน 2565 สำหรับเลขการจัดเก็บภาษี ช่วงระยะเวลา 5 เดือนแรกของปีงบประมาณ 2564 ระหว่างเดือนตุลาคม 2563 - กุมภาพันธ์ 2564 กรมสรรพากร สามารถจัดเก็บภาษีได้ประมาณ 70,310 ล้านบาท ซึ่งต่ำกว่าที่ประมาณการณ์โดยมีปัจจัยสำคัญมาจากสถานการณ์การแพร่ระบาดของโรคโควิด-19 จึงไม่สามารถจัดเก็บภาษีได้ตามเป้าหมาย นางสมหมาย ศิริอุดมเศรษฐ เปิดเผยด้วยว่า จากสถานการณ์การแพร่ระบาดของโรคโควิด-19 ในช่วงที่ผ่านมา กรมสรรพกรได้ออกมาตรการช่วยเหลือประชาชนและผู้ประกอบการด้วยการลดอัตราการจัดเก็บภาษีหัก ณ ที่จ่าย จากร้อยละ 3.0 เหลือร้อยละ 2.0 เพื่อเพิ่มสภาพคล่องสำหรับเงินหมุนเวียนในการดำเนินธุรกิจและการใช้จ่าย พร้อมทั้งขยายเวลาการยื่นแบบชำระภาษีเงินได้บุคคลธรรมดา ผ่านระบบอินเทอร์เน็ตไปจนถึงวันที่ 30 มิถุนายน 2564 เพื่อความสะดวกและไม่เสียค่าธรรมเนียม